b"\n_START_ARTICLE_\nPalau Reial (Par\xc3\xads)\n_START_SECTION_\nHist\xc3\xb2ria\n_START_PARAGRAPH_\nVa ser constru\xc3\xaft pel cardenal Richelieu entre 1628 i 1639, i en aquella \xc3\xa8poca se'l va con\xc3\xa8ixer com a Palais-Cardinal. Havent-lo cedit a la casa reial el 1642, va servir de resid\xc3\xa8ncia l'infant i futur rei Llu\xc3\xads XIV de Fran\xc3\xa7a durant la Fronda i aix\xc3\xad va comen\xc3\xa7ar a ser conegut com a Palais-Royal. M\xc3\xa9s tard, va ser la resid\xc3\xa8ncia a Par\xc3\xads dels d'Orleans, branca menor de la casa de Fran\xc3\xa7a, que el van obtenir del rei el 1692. Hi va residir el regent Felip d'Orleans (1674-1723) i tamb\xc3\xa9 Felip Igualtat. A la caiguda d'aquest, durant la Revoluci\xc3\xb3, va ser confiscat i el 1814 la Restauraci\xc3\xb3 el va restituir als Orleans. Durant el Segon Imperi va servir de resid\xc3\xa8ncia del rei Jeroni Bonaparte, el germ\xc3\xa0 menor de Napole\xc3\xb3 I, i des de 1871 allotja diferents administracions de l'Estat franc\xc3\xa8s."